**Irodalmi TOTO felnőtteknek 2014.**

**A magyar irodalom legszebb szerelmes verseiből**

Leadási határidő: április 7. 24 óra

A megfejtéseket  pekh@csokonaimk.hu vagy a neditnek@gmail.com (tárgy: irodalmi toto) címre küldhetik el, vagy személyesen (21 óráig)  leadhatják a Pestújhelyi Közösségi Ház recepcióján. (1158 Budapest, Szűcs István u. 45. Telefon: 410-7168.)

Eredményhirdetés: 2014. április 11-én, 18 órakor a Költészet napi műsoron.

**Kitöltő neve:**

**Címe:**

**Telefonszáma:**

**E-mail címe:**

***1. Ki a vers írója?***

„Két karodban ringatózom
csöndesen.
Két karomban ringatózol
csöndesen.
Két karodban gyermek vagyok,
hallgatag.
Két karomban gyermek vagy te,
hallgatlak.
Két karoddal átölelsz te,
ha félek.
Két karommal átölellek
s nem félek.
Két karodban nem ijeszt majd
a halál nagy
csöndje sem.

…”

1. József Attila

2. Radnóti Miklós

X. Juhász Gyula

Mi a vers utolsó három sora?

***2. Ki írta a verset, amelyből idézünk?***

„Világok pusztulásán
Ősi vad, kit rettenet
Űz, érkeztem meg hozzád
S várok riadtan veled.”

1. Ady Endre

2. Tóth Árpád

3. József Attila

A vers első versszaka:

***3. Ki írta a verset, amelyből idézünk?***

„Azt hiszem, hogy szeretlek;
lehúnyt szemmel sírok azon, hogy élsz.
De láthatod, az istenek,
a por, meg az idő
mégis oly súlyos buckákat emel
közéd-közém,
hogy olykor elfog a
szeretet tériszonya és
kicsinyes aggodalma.”

1. Kosztolányi Dezső

2. Pilinszky János

X. Szabó Lőrinc

A vers utolsó három sora:

***4. Ki írta a verset, amelyből idézünk?***

„ Ha nem leszel most azé, ki szeret,
majd leszel akkor másé.
Egy ország porába írom neved.
Vigyázz, belőled is lehet
N. Pálné, X. Tamásné.”

1. Illyés Gyula

2. József Attila

X. Karinthy Frigyes

Kihez íródott a vers?

***5. Ki írta a verset, amelyből idézünk?***

„Vers helyett szívesen szőnék ma lompos
szőnyeget puha gyapjúból szobádba,
pompás Perzsia száz mesés színével
ékes kis terítőt, dús-borzosat, mely
tiszta ágyad előtt heverne mindig.”

1. Dsida Jenő

2. Áprily Lajos

X. Reményik Sándor

Mi a vers címe?

***6. Ki írta a verset, amelyből idézünk?***

„Ekkora szerelem elől elbujdosom,
hogy el ne pusztíts.
Hal leszek, tenger, lángoló fa,
bőröd ébresztő, ostoros víz,
kezed tükre, meggy íz a szádon,-
apránkint fald föl árvaságom!”

1.Nagy László

2. Csoóri Sándor

X. Hervay Gizella

Hol született a vers írója:

**7. *Ki írta a verset, amelyből idézünk?***„Úgy mondom néked, mint egy leckét,
mert szeretném, hogy megtanuljad,
ha felelnem kell egyszer érted,
akkor te is, már vélem tudjad,
hogy én csak tégedet szeretlek:
meglestem a szomorúságot,
nem magamért, de temiattad
szövi-fonja körém e hálót.”

1. Zelk Zoltán

2. Vass István

X. Illyés Gyula

Mi a vers címe?

**8. *Ki írta a verset, amelyből idézünk?***

„Nem vagy enyém, míg magadé vagy:
Még nem szeretsz.
Míg cserébe a magadénak
Szeretnél, teher is lehetsz.
Alku, ha szent is, alku; nékem
Más kell már: Semmiért Egészen!
Két önzés titkos párbaja
Minden egyéb;
Én többet kérek: azt, hogy a
Sorsomnak alkatrésze légy.”

1.Kosztolányi Dezső

2. Tóth Árpád

X. Szabó Lőrinc

Mikor született a vers írója?

***9. Ki írta a verset, amelyből idézünk?***

„Mit kell itt még szerelem,
kedvesem?
Úgy tudlak már csak szeretni
mint magamat szeretem,
égve s égetve, kegyetlen

s érzem, hogy kacag mögöttem
a szökevény szerelem.”

1 Kosztolányi Dezső

2. Arany János

X. Babits Mihály

Kihez íródott a vers?

**10. *Ki írta a verset?***Megcsaltalak. Fáj szívedben a kés?
Fáj ajkadon a gyehennaparázs?
A lüktető, vad viperamarás?
Ez a fél csók s fél kétségbeesés?

Vad szelek fúttak. Átfont a karom.
És nem tudott zuhanni egymaga,
S megölelte a folyondárt a fa.
És elzuhantunk a rőt avaron.

1. Tóth Árpád

2. Juhász Gyula

X. József Attila

 A vers írójának első verseskötete:

***11 .Mi a vers címe?***

Hogy mondjam el? A szó nem leli számat:
kimondhatatlan szomj gyötör utánad.
– Ha húsevő növény lehetne testem,
belémszívódnál, illatomba esten.
Enyém lehetne langyos, barna bőröd,
kényes kezed, amivel magad őrzöd,
s mely minden omló végső pillanatban
elmondja: mégis, önmagam maradtam.
Enyém karod, karom fölé hajolva,
enyém hajad villó, fekete tolla,
mely mint a szárny suhan, suhan velem,
hintázó tájon, fénylőn, végtelen.
Magamba innám olvadó húsod,
mely sűrű, s édes, mint a trópusok,
és illatod borzongató varázsát,
mely mint a zsurlók, s ősvilági zsályák.
És mind magamba lenge lelkedet
(fejed fölött, mint lampion lebeg),
magamba mind, mohón, elégítetlen,
ha húsevő virág lehetne testem.
– De így? Mi van még? Nem nyugszom sosem.
Szeretsz, szeretlek. Mily reménytelen.

1. A szomj

2. Reménytelenül

X. Hogy mondjam el?

Ki írta a verset?

**12. *Ki írta a verset, amelyből idézünk?***

„Őszi fák közt jutott eszembe,
Őszi fák közt
A földre nézek elmerengve.

Mintha régi tallért találnék,
Régi tallért
S keresném azon a királynét.”

1. Arany János

2. Szép Ernő

X. Vajda János

Mi a vers címe?

**13. . *Ki írta a verset, amelyből idézünk?***

„Akarsz-e teljes, tiszta szívvel élni,
hallgatni hosszan, néha-néha félni,
hogy a körúton járkál a november,
ez utcaseprő, szegény, beteg ember,
ki fütyürész az ablakunk alatt?”

1. Szabó Lőrinc

2. Kosztolányi Dezső

X. Karinthy Frigyes

A vers utolsó két sora:

**13+1 . *Ki írta a verset, amelyből idézünk?***

„Nagy csönd a csönd, néked is szólok,
ha fáradt vagy, egyetlen székemre leültetlek,
melegben levethetsz nyakkendőt, gallért,
ha éhes vagy, tiszta papírt kapsz tányérul,
amikor akad más is.

Hanem, akkor hagyj nékem is,
én is örökké éhes vagyok.”

1. Szilágyi Domokos

2. József Attila

X. Nagy László

Hogy szól a vers utolsó versszaka?